เชิญชวนเยาวชน ร่วมประกวดออกแบบตราสัญลักษณ์การเป็นเจ้าภาพเอเปคของไทยในปี 2565 ชิงเงินรางวัลรวม 450,000 บาท
นายณัฐภาณุ นพคุณ รองอธิบดีกรมสารนิเทศ ร่วมกับมหาวิทยาลัยศิลปากร แถลงรายละเอียดการประกวดออกแบบระดับเยาวชนแห่งชาติ ครั้งที่ 5 ตราสัญลักษณ์การเป็นเจ้าภาพเอเปคของไทย ในปี 2565 ซึ่งการจะเป็นเจ้าภาพการประชุมความร่วมมือทางเศรษฐกิจเอเชีย-แปซิฟิก หรือเอเปค จึงต้องมีการจัดทำตราสัญลักษณ์เป็นการเฉพาะ โดยเชิญชวนให้เยาวชน  อายุไม่เกิน 25 ปี เข้ามามีส่วนร่วม กระทรวงการต่างประเทศ คาดหวังว่า ตราสัญลักษณ์การเป็นเจ้าภาพเอเปคในครั้งนี้ ควรสะท้อนความเป็นไทยและอัตลักษณ์ของไทยร่วมกับความเป็นเอเปค แสดงศักยภาพทางเศรษฐกิจของไทยและสาขาความร่วมมือที่ไทยผลักดัน รวมทั้งควรสะท้อนแนวโน้มสถานการณ์ในภูมิภาคและโลกในปัจจุบัน โดยเฉพาะความร่วมมือในการรับมือและฟื้นฟูเศษฐกิจภายหลังโควิด-19 การมองไปข้างหน้า การส่งเสริมความยืดหยุ่น เพื่อความเติบโตที่ยั่งยืนและครอบคลุม ด้านรองศาสตราจารย์อาวิน อินทรังษี รองคณบดีฝ่ายกิจการพิเศษ มหาวิทยาลัยศิลปากรชี้แจงเพิ่มเติมถึงข้อกำหนดหลักของตราสัญลักษณ์ที่ต้องการคือ ต้องมีภาพสัญลักษณ์ และตัวอักษรคำว่า APEC 2022 Thailand โดยจะต้องสื่อสารแนวคิดในประเด็นสำคัญที่ไทยต้องการผลักดัน 3 ด้าน ได้แก่ การอำนวยความสะดวกการค้าการลงทุน, การฟื้นฟูความเชื่อมโยงในเอเปค, การส่งเสริมการเจริญเติบโตที่ยั่งยืนและครอบคลุม นอกจากนี้ ตราสัญลักษณ์ ต้องมีรูปแบบที่ทันสมัย สะท้อนความเป็นผู้นำ และความร่วมมือทางเศรษฐกิจและความเป็นไทย ควรออกแบบใช้สีได้ไม่เกิน 4 สี โดยคำนึงถึงความยืดหยุ่นในการใช้งานในสื่อที่หลากหลายกำหนดสมัครและส่งผลงานทางเว็บไซต์ ได้ตั้งแต่วันที่ 1 พฤษภาคม ถึง 30 มิถุนายน 2564  จากนั้น จะมีการคัดเลือก และนำเสนอคณะกรรมการระดับชาติ เพิ่อตัดสินรางวัลภายในเดือนสิงหาคม โดยรางวัลชนะเลิศ 1 รางวัลๆ ละ 150,000 บาท รางวัลรองชนะเลิศ 4 รางวัลๆละ  50,000 บาท และรางวัลชมเชย 5 รางวัลๆ ละ 20,000 บาท โดยเกณฑ์การพิจารณาที่สำคัญคือ ความคิดสร้างสรรค์ การสื่อความหมาย ความสวยงามตามหลักการออกแบบ และความเหมาะสมในการใช้งาน เยาวชนที่สนใจ สามารถติดตามรายละเอียดเพิ่มเติมให้ทางเพจเฟสบุ๊กกระทรวงการต่างประเทศและเพจเฟซบุ๊ก NYDAWARDS